UDHËZIM I PËRBASHKËT
Nr. 658, datë 23.9.2019

PËR PROCEDURAT DHE VEPRIMET QË NDËRMARRIN STRUKTURAT ARSIMORE, NË BASHKËPUNIM ME STRUKTURAT E MBROJTJES SË FËMIJËS, NË RASTET KUR NË MJEDISET E INSTITUCIONIT ARSIMOR PARAUNIVERSITAR, PUBLIK OSE PRIVAT, KONSTATOHET SE NJË FËMIJË ËSHTË DUKE AKSESUAR NË INTERNET PËRMBAJTJE TË PALIGJSHME DHE /OSE TË DËMSHME PËR MOSHËN E TIJ


Në mbështetje të pikës 4, të nenit 102, të Kushtetutës dhe të nenit 10, të vendimit nr. 465, datë 3.7.2019, të Këshillit të Ministrave, “Për masat për mbrojtjen e fëmijëve nga aksesi në përmbajtje të paligjshme dhe/ose të dëmshme në internet”, ministri i Shëndetësisë dhe Mbrojtjes Sociale dhe ministri i Arsimit, Sportit dhe Rinisë,

UDHËZOJNË:

KREU I
DISPOZITA TË PËRGJITHSHME

1. Ky udhëzim ka për qëllim të përcaktojë procedurat dhe veprimet që ndërmarrin strukturat arsimore, në bashkëpunim me strukturat e mbrojtjes së fëmijës, në rastet kur në mjediset e institucionit arsimor parauniversitar, publik ose privat, konstatohet se një fëmijë është duke aksesuar në internet përmbajtje të paligjshme dhe/ose të dëmshme për moshën e tij.
2. Qëllimi i këtij udhëzimi është të garantojë mbrojtjen e fëmijëve nga aksesi në materiale me përmbajtje të dëmshme dhe/ose të paligjshme në internet.
3. Ky udhëzim ka në themel parimet e përgjithshme të interesit më të lartë të fëmijës, barazisë dhe mosdiskriminimit, ruajtjes së konfidencialitetit dhe të dhënave personale.
4. Në zbatim të këtij udhëzimi përkufizimet e mëposhtme kanë këto kuptime:
a) “Përmbajtje e paligjshme” është çdo pamje, imazh dhe material tjetër, që qarkullon në internet, dhe që, sipas legjislacionit në fuqi, është i ndaluar dhe pasi përbën vepër penale.
b) “Përmbajtje e dëmshme për fëmijën” është çdo pamje, imazh dhe çdo material tjetër që qarkullon në internet dhe që cenon dinjitetin dhe të drejtat e fëmijës.

KREU II
PROCEDURAT DHE VEPRIMET E STRUKTURAVE ARSIMORE

1. Çdo mësues, mësuesndihmës dhe çdo punonjës i institucionit arsimor (psikologu, punonjësi social, oficeri i sigurisë dhe sekretari), në rast se në mjediset e institucionit arsimor parauniversitar, publik ose privat, konstaton një nxënës që është duke aksesuar në internet përmbajtje të paligjshme dhe/ose të dëmshme për moshën e tij, ka detyrimin të raportojë pranë drejtorisë së institucionit arsimor, institucionit arsimor vendor përgjegjës për arsimin parauniversitar (në vijim “IAVPAP”), organeve të Policisë së Shtetit dhe strukturave vendore të mbrojtjes së fëmijës. 
2. Mësuesit, mësuesit ndihmës dhe punonjësit e institucionit arsimor raportojnë rastet e identifikuara pranë drejtorisë së institucionit arsimor dhe IAVPAP-së, me çdo mjet komunikimi, me telefon, e-mail, me postë, në formë shkresore etj.
3. Drejtori i institucionit arsimor dhe drejtori i IAVPAP-së, brenda 24 orëve nga identifikimi, raportojnë rastin pranë strukturave të mbrojtjes së fëmijës me çdo mjet komunikimi.
    
4. Raportimi bëhet nëpërmjet formularit të raportimit të fëmijës në nevojë për mbrojtje sipas aneksit 2, të vendimit nr. 578, datë 3.10.2018, të Këshillit të Ministrave, “Për procedurat e referimit e të menaxhimit të rastit, hartimin dhe përmbajtjen e planit individual të mbrojtjes, financimin e shpenzimeve për zbatimin e tij, si dhe zbatimin e masave të mbrojtjes”. 
5. Formulari i plotësuar dërgohet në rrugë elektronike apo me postë te punonjësi i mbrojtjes së fëmijës, përgjegjës për territorin ku është bërë identifikimi i rastit. Në formular hidhet i gjithë informacioni dhe të gjitha detajet e njohura nga personi/personat, të cilët janë në dijeni dhe kanë raportuar rastin.

KREU III
PROCEDURAT DHE VEPRIMET E STRUKTURAVE TË MBROJTJES SË FËMIJËS

1. Punonjësi i mbrojtjes së fëmijës në bashki ose njësi administrative, pas marrjes së raportimit, ka detyrimin të ndërmarrë të gjitha masat dhe veprimet e nevojshme për verifikimin e informacionit të dhënë dhe fillimin ose jo të vlerësimit fillestar të rastit.
2. Pas verifikimit të informacionit dhe vlerësimit fillestar të rastit, punonjësi i mbrojtjes së fëmijës njofton Agjencinë Shtetërore për të Drejtat dhe Mbrojtjen e Fëmijës e cila sipas ligjit nr. 18/2017, “Për të drejtat dhe mbrojtjen e fëmijës” dhe ligjit nr. 2/2017, “Për sigurinë kibernetike” i kërkon autoritetit përgjegjës të marrë masa për bllokimin e aksesit në rrjetet kompjuterike ose ato të informacionit dhe në faqet e internetit.
3. Punonjësi mbrojtjes së fëmijës organizon takime këshilluese, ndërgjegjësuese me prindërit dhe fëmijën. Në rastin kur vlerësohet se janë të pamjaftueshme seancat e këshillimit ndaj prindërve të fëmijës, punonjësi i mbrojtjes së fëmijës në bashkëpunim me Njësinë e Vlerësimit e Referimit të Rasteve marrin masa për hartimin e planit për aftësim prindëror i cili përmban masa për detyrimin e prindërve për të ndjekur kurse për aftësim prindëror duke marrë në konsideratë përcaktimet e ligjit nr. 18/2017, “Për të drejtat dhe mbrojtjen e fëmijës”.
4. Strukturat për mbrojtjen e fëmijës në njësitë e vetëqeverisjes vendore, marrin masa për vendosjen e njoftimeve me informacionin e kontaktit në të gjitha mjediset e institucionit arsimor parauniversitar, publik ose privat, për të lehtësuar raportimin.
5. Njoftimi me informacionin e kontaktit duhet të përmbajë: 
a) strukturat ku mund të raportohet dhe adresat përkatëse;
b) numrin e telefonit në dispozicion dhe adresat e email-it;
c) informacion që raportimi mund të bëhet në çdo kohë; 
d) informacion që të gjithë personat, të cilët kanë detyrim për raportim kanë për detyrë të mbrojnë të dhënat personale sipas legjislacionit për mbrojtjen e të dhënave personale;
e) informacion që punonjësit e çdo strukture, të cilët marrin raportimin dhe ata që do të ndjekin çështjen e raportuar, kanë detyrimin për të ruajtur anonimatin dhe mbrojtjen e të dhënave personale.

KREU III
RREGULLA PËR MBROJTJEN E TË DHËNAVE PERSONALE DHE KONFIDENCIALITETIN E ÇËSHTJES

1. Të gjithë personat, të cilët kanë detyrim për raportim sipas këtij ligji, kanë për detyrë të mbrojnë të dhënat personale sipas detyrimeve që përcaktohen në legjislacionin në fuqi për mbrojtjen e të dhënave personale.
2. Punonjësit e çdo strukture, të cilat marrin raportimin dhe ata që do të ndjekin çështjen e raportuar, kanë detyrimin për të ruajtur konfidencialitetin e çështjes dhe mbrojtjen e të dhënave personale të fëmijës dhe të personit të dyshuar për abuzim.


KREU IV
DISPOZITA TË FUNDIT

1. Çdo mospërmbushje e detyrimit ligjor për raportimin e rastit  nga strukturat e përcaktuara dhe punonjësit përkatës konsiderohet kundërvajtje administrative sipas nenit 69, të ligjit nr. 18/2017.
2. Ngarkohet Agjencia Shtetërore për të Drejtat dhe Mbrojtjen e Fëmijës, që nëpërmjet punonjësve të mbrojtjes së fëmijës, në bashkëpunim edhe me ekspertë të fushës të organizojë trajnime për institucionet arsimore parauniversitare, publike ose private, lidhur me identifikimin, raportimin dhe  trajtimin e rasteve kur identifikohet një fëmijë  që është duke aksesuar në internet përmbajtje të paligjshme dhe /ose të dëmshme për moshën e tij.
3. Agjencia Shtetërore për të Drejtat dhe Mbrojtjen e Fëmijës, vetë ose nëpërmjet  punonjësit të mbrojtjes së fëmijës, në bashkëpunim edhe me ekspertë të fushës zhvillon fushata ndërgjegjësuese lidhur me parandalimin e rasteve dhe mbrojtjen e fëmijëve nga aksesi në përmbajtje të paligjshme dhe/ ose të dëmshme në internet. 
4. Ngarkohen Ministria e Shëndetësisë dhe Mbrojtjes Sociale, Ministria e Arsimit, Sportit dhe Rinisë, Agjencia Shtetërore për të Drejtat dhe Mbrojtjen e Fëmijëve, strukturat për mbrojtjen e fëmijëve në nivel vendor për zbatimin e këtij udhëzimi.

